### NN 111/2024 (25.9.2024.), Pravilnik o odorama i civilnoj odjeći ovlaštenih carinskih službenika Ministarstva financija, Carinske uprave

MINISTARSTVO FINANCIJA

1885

Na temelju članka 17. stavka 5. Zakona o carinskoj službi (»Narodne novine«, br. 68/13., 30/14., 115/16., 39/19., 98/19., 155/23. i 36/24. – u daljnjem tekstu: Zakon) ministar financija donosi

PRAVILNIK

O ODORAMA I CIVILNOJ ODJEĆI OVLAŠTENIH CARINSKIH SLUŽBENIKA MINISTARSTVA FINANCIJA, CARINSKE UPRAVE

I. OPĆE ODREDBE

Članak 1.

Ovim Pravilnikom propisuju se radna mjesta na kojima ovlašteni carinski službenici moraju nositi odoru, izgled, vrstu, trajanje i način uporabe odore, poslovi koje ovlašteni carinski službenici imaju pravo obavljati u civilnoj odjeći te način i uvjeti za ostvarivanje prava na civilnu odjeću.

Članak 2.

Ministar financija može nositi odoru povodom obilježavanja Dana carinske službe, na dane državnih praznika, blagdana i komemoracija i u drugim svečanim prigodama, tijekom službenih posjeta ovlaštenim carinskim službenicima i drugim aktivnostima u inozemstvu.

II. VRSTE ODORE

Članak 3.

(1) Carinska odora je radna i svečana s propisanim službenim znakom Carinske uprave.

(2) Sastavni dio odore uz propisani službeni znak Carinske uprave su i posebne carinske oznake i oznake radnih mjesta.

III. RADNA ODORA

Članak 4.

(1) Radnu odoru nose ovlašteni carinski službenici koji su raspoređeni na radna mjesta na kojima postoji obveza nošenja odore.

(2) Popis radnih mjesta iz stavka 1. ovoga članka i način nošenja odore propisat će Odlukom ravnatelj Carinske uprave.

(3) Ovlašteni carinski službenici iz stavka 2. ovoga članka dužni su za vrijeme obavljanja poslova i za vrijeme radnog vremena nositi radnu odoru.

(4) Neposredni rukovoditelj ovlaštenog carinskog službenika iz stavka 1. ovoga članka odgovoran je za pravilno i uredno nošenje odore.

(5) Osobe koje se primaju u državnu službu u svojstvu vježbenika, a raspoređeni su na radna mjesta ovlaštenih carinskih službenika na kojima postoji obveza nošenja odore, imaju pravo na radnu odoru.

(6) Radnu odoru nose polaznici programa obrazovanja za zanimanje carinik koji se školuju u sklopu srednjoškolske ustanove.

Članak 5.

Radna odora je osnovna i posebna.

IV. IZGLED I DIJELOVI RADNE ODORE

Članak 6.

(1) Dijelovi osnovne radne odore su:

1. kapa sa šiltom (ljetna i zimska)

2. kapa vunena

3. potkapa

4. hlače ljetne (muške i ženske)

5. hlače zimske (muške i ženske)

6. suknja (ljetna i zimska)

7. košulja dugih rukava (muška i ženska)

8. košulja kratkih rukava (muška i ženska)

9. majica dugih rukava s ovratnikom (muška i ženska)

10. majica kratkih rukava s ovratnikom (muška i ženska)

11. majica kratkih rukava

12. vesta

13. jakna zimska s kapuljačom vodonepropusna

14. jakna vjetronepropusna

15. čarape ljetne

16. čarape zimske

17. donje rublje zimsko (muško i žensko) – duge gaće

18. cipele visoke (ljetne i zimske)

19. cipele niske (muške i ženske)

20. rukavice

21. kišna kabanica

22. kombinezon

23. remen za hlače

24. komplet za nošenje oružja i opreme

25. komplet za prikriveno nošenje oružja

26. prsluk reflektirajući

27. futrola s lančićem za nošenje službene značke

28. čizme gumene

29. posebne carinske i funkcionalne oznake.

(2) Dijelovi posebne radne odore koju dodatno zadužuju carinski službenici na poslovima suzbijanja krijumčarenja i istraga u mobilnim jedinicama su:

1. balistička zaštitna kaciga

2. taktičke zaštitne naočale

3. potkapa za zaštitu lica

4. taktičke hlače (muške i ženske)

5. taktičke nadhlače (muške i ženske)

6. taktička jakna

7. taktički prsluk

8. balistički zaštitni podprsluk

9. balistički zaštitni prsluk

10. torbica s kompletom džepova

11. taktički ruksak

12. taktičke rukavice

13. taktičke čizme.

(3) Dijelovi posebne radne odore koje dodatno zadužuju carinski službenici koji poslove obavljaju na motociklu su:

1. odijelo motorističko (dvodijelno)

2. kaciga motoristička

3. čizme motorističke

4. rukavice motorističke

5. zaštitni pojas za lumbalni dio kralježnice.

(4) Dijelovi posebne radne odore koju dodatno zadužuju carinski službenici koji poslove obavljaju kao članovi posade službenih plovila su:

1. hlače kratke

2. cipele brodarice

3. zaštitno kišno odijelo

4. samonapuhavajući prsluk za spašavanje

5. mornarske čizme visoke.

(4) Pripadajući dio radne odore je i službena značka čiji je izgled propisan Zakonom.

(5) Taktičke rukavice, komplet za nošenje oružja i opreme i komplet za prikriveno nošenje oružja zadužuju samo ovlašteni carinski službenici raspoređeni na radna mjesta koja predviđaju uporabu sredstava prisile.

(6) Reflektirajuće prsluke zadužuju ovlašteni carinski službenici koji obavljaju poslove nadzora na prometnicama i robnim terminalima ili prometnim lukama i kolodvorima.

Izgled dijelova osnovne radne odore

Članak 7.

(1) Kapa sa šiltom (ljetna i zimska) je okruglog oblika antracit boje, s tkanim hrvatskim grbom na zrakastoj podlozi i lovorovu vijencu zlatne boje ispod kojega je natpis »CARINA«. Kapa sa šiltom – ljetna izrađena je od lakše tkanine.

(2) Kapa vunena je klasičnog oblika s presavijenim donjim dijelom. Izrađena je od pletiva antracit boje s minimalno četiri ušitka koji se spajaju na vrhu kape. S prednje strane ušiven je tkani hrvatski grb na zrakastoj podlozi i lovorov vijenac zlatne boje ispod kojeg je natpis »CARINA«. Kapa je podstavljena s flisom antracit boje.

(3) Potkapa antracit boje s prorezom za prednji dio lica, izrađena je od tkanine koja održava kožu suhom, a temperaturu tijela stalnom s antibakterijskim djelovanjem. Napravljena je tako da prekiva glavu i vrat.

(4) Hlače ljetne (muške) su antracit boje izrađene od laganije tkanine. S prednje strane su kosi džepovi. U struku je našivena pojasnica s po jednim naborom sa svake strane prednjeg dijela i s držačima za remen, a na bočnom dijelu je ugrađena elastična traka (guma). Na prednjim dijelovima nogavica našivena su pojačanja u predjelu koljena. Na bočnom dijelu u visini bedra našivena su dva kosa džepa s poklopcima. Na stražnjem dijelu u visini sjedala našiveno je ojačanje i dva urezana džepa s poklopcima. Duljina nogavica je porubljena prošivom.

(5) Hlače ljetne (ženske) iste su kao i muške hlače, ženskog kroja.

(6) Hlače zimske (muške) istog su izgleda i kroja kao i hlače ljetne muške, izrađene od deblje tkanine.

(7) Hlače zimske (ženske) istog su izgleda i kroja kao i hlače ljetne ženske, izrađene od deblje tkanine.

(8) Suknja (zimska) je antracit boje, ravnog kroja, dužine do koljena, prednji i stražnji dio su iz dva dijela. Na prednjem dijelu su dva kosa džepa. Kopča sa zatvaračem nalazi se na sredini prednjeg dijela. U struku je našivena pojasnica koja se kopča pomoću gumba, s našivenim držačima za remen. Na bočnom dijelu ugrađena je elastična traka (guma). Na stražnjem dijelu su dva našivena džepa.

(9) Suknja (ljetna) je istog izgleda i kroja kao i zimska suknja, izrađena od laganije tkanine.

(10) Košulja dugih rukava (muška) je antracit boje. U predjelu prsa nalaze se pojačanja na kojima su našivena dva prsna džepa s poklopcima i naborima. Džepovi se zatvaraju pomoću čičak trake. Košulja se kopča skriveno. U poklopcu lijevog džepa našiven je nosač za značku s metalnim prstenima. Iznad lijevog džepa našivena je čičak traka (fina strana) za oznaku radnog mjesta. Na desnoj strani iznad džepa našivena je čičak traka (fina strana) za posebnu oznaku. Na rukavu ispod pazuha našivena su poluokrugla pojačanja na kojima se nalaze dva strojno vezena odzračnika. U predjelu lakta našivena su pojačanja. Na dužini rukava je našivena orukvica s rupicom i dva gumba za regulaciju širine. Na oba rukava prišiven je propisani carinski znak.

(11) Košulja dugih rukava (ženska) je istog izgleda kao i muška košulja dugih rukava, izrađena od iste tkanine, ali je strukirana pomoću ušitaka.

(12) Košulja kratkih rukava (muška) je antracit boje izrađena od lakše tkanine. U predjelu prsa nalaze se pojačanja na kojima su našivena dva prsna džepa s poklopcima i naborima. Džepovi se zatvaraju pomoću čičak trake. Košulja se kopča skriveno. U poklopcu lijevog džepa našiven je nosač za značku s metalnim prstenima. Iznad lijevog džepa našivena je čičak traka (fina strana) za oznaku radnog mjesta. Na desnoj strani iznad džepa našivena je čičak traka (fina strana) za posebnu oznaku. Na oba rukava prišiven je propisani carinski znak.

(13) Košulja kratkih rukava (ženska) istog je izgleda i izrađena je od iste tkanine kao i muška košulja, ali je strukirana pomoću ušitaka.

(14) Majica kratkih rukava s ovratnikom (muška) izrađena je u antracit boji. Rub na rukavu majice, ovratniku i rasporak kopčanja je svijetlosive boje. Na leđima je apliciran reflektirajući čičak traka (fina strana) za natpis posebne oznake. Na prednjoj lijevoj strani nalazi se čičak traka (fina strana) za oznake radnih mjesta. Na rukavima je apliciran propisani službeni znak Carinske uprave.

(15) Majica kratkih rukava s ovratnikom (ženska) ista je kao i muška majica, ženskog kroja.

(16) Majica dugih rukava s ovratnikom (muška i ženska) je istog izgleda kao i majica kratkih rukava s ovratnikom.

(17) Majica kratkih rukava je antracit boje s obrubom vratnog izreza i rukava prilagođena za nošenje ispod košulje s otisnutim natpisom »CARINA« na leđima.

(18) Vesta pletena izrađena je u antracit boji. Na prednjoj strani ima zatvarač po cijeloj dužini. Ovratnik je izveden na način da kad je zatvarač otvoren tvori kragnu, a kad je zatvoren do kraja prekriva bradu. Na ramenima i laktovima je pojačanje od impregnirane tkanine. Rub veste i rukava završava renderom iste boje. Na leđima je na posebnoj tkanini apliciran reflektirajući natpis »CARINA« u svijetlosivoj (srebrnoj) boji i prišiven na vestu. S prednje desne strane na prsima našivena je čičak traka (fina strana) za natpis posebne oznake. Na prednjoj lijevoj strani nalazi se čičak traka (fina strana) za oznake radnih mjesta. Na rukavima je u visini ramena našiven čičak za propisani službeni znak Carinske uprave.

(19) Jakna zimska s kapuljačom vodonepropusna izrađena je u antracit boji. Jakna se kopča patent zatvaračem i stiskačima. Na prednjoj strani našivena su četiri džepa s poklopcima koji se zatvaraju stiskačima. Na poklopcu gornjeg lijevog džepa dva su metalna prstena na koje se pričvršćuje carinska značka. Na leđima je apliciran reflektirajući natpis »CARINA« u svijetlosivoj (srebrnoj) boji. S prednje desne strane na prsima našivena je čičak traka (fina strana) za natpis posebne oznake. Na lijevoj i desnoj strani u bočnom šavu ušiveni su zatvarači koji služe za lakši pristup oružju. S prednje unutarnje lijeve i desne strane nalaze se po dva džepa. Na ramenima su prišiveni držači za naramenice s oznakom radnih mjesta Na rukavima su postavljene čičak podloge na koje se pričvršćuje propisani službeni znak Carinske uprave. Dužina jakne prekriva sjedalo.

(20) Jakna vjetronepropusna izrađena je u antracit boji koja se može nositi kao podjakna uz zimsku vodonepropusnu jaknu ili samostalno kao nosiva jakna. Jakna se kopča patent zatvaračem i stiskačima. Na prednjoj strani našivena su četiri džepa s poklopcima koji se zatvaraju stiskačima. Na poklopcu gornjeg lijevog džepa dva su metalna prstena na koje se pričvršćuje carinska značka. Na leđima je apliciran reflektirajući natpis »CARINA« u svijetlosivoj (srebrnoj) boji. S prednje desne strane na prsima našivena je čičak traka (fina strana) za natpis posebne oznake. Na lijevoj i desnoj strani u bočnom šavu ušiveni su zatvarači koji služe za lakši pristup oružju. S prednje unutarnje lijeve i desne strane nalaze se po dva džepa. Na ramenima su prišiveni držači za naramenice s oznakom radnih mjesta. Na rukavima su postavljene čičak podloge (fina strana) na koje se pričvršćuje propisani službeni znak Carinske uprave. Dužina jakne je 10 cm ispod pojasa.

(21) Čarape ljetne su crne boje, sokne klasičnog izgleda.

(22) Čarape zimske su crne boje, izrađene iz češljane pređe. Sara je s ojačanjem u gležnju. Na sredini stopala nalazi se ojačanje za sprječavanje klizanja čarape.

(23) Donje rublje zimsko (muško i žensko) – gaće s dugim nogavicama izrađene su od pletiva koje omogućuje termoregulaciju, nose se ispod zimskih hlača.

(24) Cipele visoke zimske izrađene su od vodonepropusnog materijala, crne boje, s podstavom od minimalno troslojnog laminiranog materijala s membranom koja osigurava prozračnost i vodonepropusnost. Gornjište je izrađeno tako da je cipela u potpunosti zatvorena te s povišenom sarom (iznad gležnja). Cipela mora imati sustav cirkulacije zraka koji omogućava kruženje zraka pri svakom koraku. Cipela se izrađuje u antistatičnoj izvedbi ugradnjom antistatične trake i potplata koji to omogućuje. Potplat je uljno-naftno otporan i protuklizni SRC s povećanom otpornošću na proboj kompletnog sustava donjišta.

(25) Cipele visoke ljetne izrađene su od prozračnog materijala, crne boje, s podstavom od minimalno troslojnog laminiranog materijala s membranom koja osigurava prozračnost i vodonepropusnost. Sara je niža u odnosu na cipele visoke zimske. Cipela se izrađuje u antistatičnoj izvedbi ugradnjom antistatične trake i potplata koji to omogućuje. Potplat je uljno-naftno otporan i protuklizni SRC s povećanom otpornošću na proboj kompletnog sustava donjišta.

(26) Cipele niske ženske izrađene su od crne kože s niskom potpeticom bez vezanja, s elastičnim umecima s obje strane gornjišta.

(27) Cipele niske muške crne su boje, na vezanje, izrađene od hidrofobirane kože.

(28) Rukavice su crne boje, klasičnog oblika s prstima, izrađene od vjetronepropusnog materijala koji štiti od hladnoće.

(29) Kišna kabanica antracit boje, izrađena od gumirane, nepromočive tkanine, prilagođena za nošenje povrh carinske odore. Na leđima je apliciran reflektirajući natpis »CARINA« u svijetlosivoj (srebrnoj) boji.

(30) Kombinezon je izrađen od tkanine antracit boje, uobičajene izvedbe s većim brojem džepova koji se kopčaju zatvaračima koji su ušiveni u otvor džepa ispod paspula. U visini struka nalazi se tunel s uvučenom gumom koja na krajevima ima mogućnost regulacije. Na nadlaktičnom dijelu oba rukava našiveni su džepovi. Na leđima je apliciran reflektirajući natpis »CARINA« u svijetlosivoj (srebrnoj) boji. Na prednjici s desne strane postavljen je čičak (fina strana) na koji se pričvršćuje posebna oznaka. Na rukavima u visini ramena postavljene su čičak podloge (fina strana) na koje se pričvršćuje propisani službeni znak Carinske uprave.

(31) Remen za hlače (muški i ženski) crne boje, izrađen od kože. Na prednjem dijelu nalazi se metalna kopča mat zlatne boje s utisnutim oznakama »CHR«, u pravokutniku veličine 2,5x3,5 cm, obrubljena metalnom viticom. Kopča remena zakopčava se na način da se u predviđene otvore na remenu uloži metalni dio koji drži remen.

(32) Komplet za nošenje oružja i opreme sastoji se od opasača, remena, futrole za pištolj koja se može zaokrenuti, futrole za pričuvni nabojnik, futrole za sredstva za vezivanje, futrole za raspršivač s nadražujućom tvari ili posebne futrole za drugu opremu i četiri držača. Izrađen je od sintetičkog materijala crne boje. Kopča se kopčom crne boje s dodatnim osiguranjem protiv otkapčanja.

(33) Komplet za prikriveno nošenje oružja s mogućnošću nošenja ispod pazuha ili na remenu hlača, izrađen je od kože ili sintetičkog materijala, a pripadajući dio kompleta je i futrola za nošenje sredstava za vezivanje.

(34) Prsluk reflektirajući izrađen je od laganog materijala fluorescentno žute iluminirajuće boje s našivenim reflektirajućim trakama bijele i srebrne boje s reflektirajućim natpisom »CARINA« na prednjem i stražnjem dijelu. Uzdužno našivene plastificirane retroreflektirajuće trake imaju uzorak šahovnice i našivene su od šava ramena do donjeg dijela oznake »CARINA«, i to po dvije s prednje i stražnje strane prsluka. Krojem je prilagođen za nošenje na carinsku odoru i odjeću.

(35) Futrola s lančićem za nošenje službene značke izrađena je od crne kože, s lančićem i eliptičnog je oblika.

(36) Čizme gumene su klasičnog izgleda visokih sara, crne boje.

(37) Posebne oznake su carinske i funkcionalne. Pravokutnog su oblika na antracit podlozi s prednje strane i natpisima bijele boje u ARIAL formatu veličine da razmjerno popunjavaju polje s našivenom čičak trakom (gruba strana) na poleđini.

Carinske oznake su »MINISTARSTVO FINANCIJA«, »CARINA«, »CARINA – MOBILNA«, »UNUTARNJA KONTROLA«, »ISTRAGE«, »SUZBIJANJE KRIJUMČARENJA«, »K-9«, »RTG«, »INSTRUKTOR« i »VODITELJ BRODICE«.

Funkcionalne oznake su »RAVNATELJ«, »ZAMJENIK RAVNATELJA«, »POMOĆNIK RAVNATELJA«, »PROČELNIK«, »POMOĆNIK PROČELNIKA«, »PREDSTOJNIK«, »POMOĆNIK PREDSTOJNIKA«, »VODITELJ SLUŽBE« i »VODITELJ ODJELA«.

Izgled dijelova posebne radne odore carinskih službenika na poslovima suzbijanja krijumčarenja i istraga u mobilnim jedinicama

Članak 8.

(1) Balistička zaštitna kaciga je izrađena u obliku visoko rezanog kalupa od visokokvalitetnih aramidnih vlakna ili UHMWPE (polietilen ultra visoke molekularne težine). Visoko rezani kalup omogućava nepokrivenosti uha i pruža bolji sluh, te mogućnost nošenja slušalica i ostalih komunikacijskih uređaja. Presvučena je visoko otpornom tkaninom antracit boje s našivenim čičak trakama (fina strana) s prednje strane i bočnih strana za stavljanje posebnih oznaka. S prednje strane može biti ugrađen NVG držač, a sa strane bočne vodilice. Sastavni dio kacige je podbradna traka koja osigurava sigurno i udobno nošenje. Kaciga i svi njezini dijelovi otporni su na sve vremenske uvjete.

(2) Taktičke zaštitne naočale imaju sve osobine balističkih naočala i napravljene su specifično za upotrebu u kombinaciji s kacigom i štitnicima za uši (antifonima). Moraju pružati veliku pokrivenost, zaštitu od malih i laganih krhotina velikih brzima i omogućiti široko vidno polje. Dizajn mora biti kompatibilan s drugom opremom i mogu se učvrstiti za nošenje vješanjem oko ušnih školjaka ili elastičnom trakom oko glave. Okvir i leće su izrađene od umjetnih materijala otpornih na savijanje i sve vremenske uvjete. Leće su prozirne bez boje s mogućnošću stavljanja filtera ili leće u žutoj boji ili filtera ili leće za zaštitu od sunca.

(3) Potkapa za zaštitu lica s prorezima za oči i usta izrađena je od pamučnog končanog materijala, sitno-mrežastog tkanja crne boje, ima proreze za oči i usta, napravljena je tako da prekiva glavu i vrat.

(4) Taktičke hlače (muške i ženske) su antracit boje i izrađene s više džepova. U predjelu koljena imaju ojačanje od osnovne tkanine s otvorom za umetanje štitnika – jastučića za koljena ili integrirane štitnike – jastučića za koljena. Materijal je otporan na habanje, prozračan i djelomično elastičan tako da omogućava kretanje bez smetnji.

(5) Taktičke nadhlače (muške i ženske) izrađene su od vodonepropusnog materijala minimalno dvoslojnog laminata s vodonepropusnom i paropropusnom membranom u antracit boji s vodoodbojnom i uljeodbojnom karakteristikom uz visoke zahtjeve za postojanost obojenja, otpornost na habanje i prekidnu silu. Hlače su krojene tako da se mogu nositi preko taktičkih hlača, a na nogavicama se nalaze vodonepropusni patent zatvarači kako bi se nadhlače mogle obući ne skidajući cipele.

(6) Taktička jakna izvedena je da bude topla i lagana sa svojstvima membrane, paropropusna i vodonepropusna, s elastičnom vrpcom u predjelu struka. Kapuljača je smještena u ovratnik, a ima mogućnost učvršćivanja ispod vrata sa stiskačima te zatezanja otvora za lice elastikom i stoperima. Jakna se zatvara patent zatvaračem. Na vanjskoj strani jakne nalaze se po dva kosa donja džepa. U predjelu prsa su dva dvostruka gornja džepa na kojima je čičak traka (fina strana) za posebne oznake. Po jedan džep je na rukavima. Svi džepovi se zatvaraju patent zatvaračem. Na donjem leđnom dijelu je manji uspravni džep. Na gornjem leđnom dijelu je veliki horizontalni džep u kojem je umetak s čičak trakom za posebnu oznaku i natpis »CARINA« koji su radi bolje vidljivosti izvedeni velikim slovima u reflektirajućoj boji visoke vidljivosti. Površine za oznake mogu se držati sakrivene i samo po potrebi izvući da su vidljive. Na bočnim dijelovima jakne do ispod pazuha ušiven je patent zatvarač radi lakšeg pristupa oružju. Unutarnje utopljenje je od flisa i može se nositi posebno.

(7) Taktički prsluk je antracit boje, izrađen s više džepova s prednje i leđne strane dizajniran tako da omogućava carinskom službeniku u civilnom odijelu nošenje taktičke i druge opreme na udoban i pouzdan način. Prsluk se zatvara zatvaračem i stiskačima. Svi zatvarači imaju potezače za lakše zatvaranje jakne. Izrađen je od materijala koji osigurava nesmetanu cirkulaciju zraka. Prsluk je iznimno lagan te omogućava neprimjetno postavljanje ispod bilo koje vrste civilne odjeće. Na prednjoj strani ušivena su 2 panela finog čička koji korisniku omogućavaju razmještanje futrola i džepova po želji. Veličina je univerzalna, a regulira se čičak trakama na leđnom dijelu te s dvije kopče i dva regulatora na prednjem dijelu koji se spajaju na remen ili opasač. Kopčanje na prednjem dijelu je izvedeno tako da se prsluk može nositi uz otkopčani sako ili jaknu, bez da se primijeti nošenje prsluka i opreme. Na naramenicama su ušiveni dijelovi čička (fina strana) za postavljanje oznaka. Kao standardna oprema prsluka dolazi futrola za pričuvni nabojnik, futrola za radio i futrola za sredstva za vezivanje.

(8) Balistički zaštitni podprsluk sastoji se od unutarnjeg plašta prsluka namijenjenog za prikriveno nošenje ispod civilne odjeće. Plašt prsluka izrađen je u bijeloj boji od kombinacije tkanina prirodnog i umjetnog podrijetla s ventilacijskom mrežicom. Balističke zaštitne ploče moraju pružati zaštitu prsnog koša, leđa, prednjeg dijela ramena, bočne strane trupa i trbušne šupljine prema standardu NIJ 0101.06 nivo balističke zaštite III-A i NIJ 0115.00 nivo zaštite I od uboda. Balističke zaštitne ploče moraju se vaditi iz unutarnjeg plašta prsluka.

(9) Balistički zaštitni prsluk sastoji se od vanjskog plašta prsluka namijenjenog za nošenje na odori ili civilnoj odjeći. Plašt prsluka izrađen je u antracit ili crnoj boji od kombinacije tkanina prirodnog i umjetnog podrijetla s mjestima pogodnim za stavljanje taktičke, zaštitne ili komunikacijske opreme. S prednje i stražnje strane nalaze se čičak paneli (fina strana) za posebne oznake i natpise u bijeloj ili iluminirajućoj boji. Balističke zaštitne ploče moraju pružati zaštitu prsnog koša, leđa, prednjeg dijela ramena, bočne strane trupa i trbušne šupljine prema standardu NIJ 0101.06 nivo balističke zaštite III-A i NIJ 0115.00 nivo zaštite I od uboda. Balističke zaštitne ploče moraju se vaditi iz unutarnjeg plašta prsluka.

(10) Torbica s kompletom džepova, set džepova sastoji se od 5 dijelova te uključuje univerzalnu futrolu za pištolj, futrolu za sredstva za vezivanje, futrolu za radio vezu, dvostruku futrolu za pričuvni nabojnik te futrolu za taktičku lampu.

(11) Taktički ruksak zapremine je najmanje 30 litara. Izrađen je u antracit ili crnoj boji od vodonepropusnih materijala otpornih na habanje. Nosi se na leđima s naramenicama širine najmanje 5 cm i prilagodljivim remenom za učvršćivanje oko struka s mehanizmom za brzo skidanje. Ima najmanje dva velika džepa i više manjih pogodnih za smještaj posebne opreme i omče za dodatni teret. Ima ispunu na leđima za ugodno nošenje i prozračivanje kože. Ručka za nošenje je od paracord užadi s omčama za lako skidanje. Sa stražnje strane ima čičak traku (fina strana) visine i dužine dostatne za stavljanje posebnih oznaka i natpisa.

(12) Taktičke rukavice su namijenjene za upotrebu pri korištenju svih vrsta oružja, za rad u vrlo teškim uvjetima te rukovanje opremom. Izrađene su od materijala vrlo visoke gustoće koji osigurava normalno kretanje prstiju. U predjelu dlana su ojačane posebnim materijalima što osigurava podnošenje visokih sila trenja, elastičnost i maksimalnu udobnost pri nošenju. U materijal su ugrađena antistatička ugljična vlakna koja osiguravaju sigurnost pri rukovanju zapaljivim materijalima ili u okruženju s gorivom ili električnim uređajima. U predjelu zgloba zatvara šaku širokom elastikom i čičkom. Materijal ugrađen na vrhove prstiju osigurava osjetljivost na dodir.

(13) Taktičke čizme izrađene su od vodonepropusnog i paropropusnog materijala crne boje uz mogućnost plastičnih elemenata sa štitnicima. Kopčaju se patentnim zatvaračem i čičkom koji ne smiju smanjivati fleksibilnost i udobnost. Čizma mora imati sustav cirkulacije zraka koji omogućava kruženje zraka pri svakom koraku. Čizma se izrađuje u antistatičnoj izvedbi ugradnjom antistatične trake i potplata koji to omogućuje. Potplat je uljno-naftno otporan i protuklizni SRC s povećanom otpornošću na proboj kompletnog sustava donjišta.

Izgled dijelova posebne radne odore carinskih službenika koji poslove obavljaju na motociklu

Članak 9.

(1) Odijelo motorističko (dvodijelno) izrađeno je od vodonepropusnog i vjetronepropusnog minimalno troslojnog laminiranog materijala s vodonepropusnom i paropropusnom membranom. Odijelo se sastoji od jakne i hlača. Kao zaštita prilikom eventualnih padova i udaraca, odijelo ima odvojive štitnike za ramena, leđa, laktove, kukove i koljena. Kao dodatna zaštita, jakna i hlače imaju ojačanja s vanjske strane jakne i hlača na poziciji ramena, laktova i koljena. Jakna je antracit boje s reflektirajućim površinama i dužine ispod remena hlača. Jakna ima odvojivu termoregulirajuću podjaknu, povišeni ovratnik za zaštitu od vjetra s mogućnošću potpunog odvajanja, minimalno četiri vanjska te dva unutarnja džepa. Podjakna također sadrži minimalno jedan džep. Na lijevoj prednjici jakne, kao i na leđima, nalazi se reflektirajući natpis »CARINA«. Na oba rukava nalazi se propisani carinski znak na podlozi u obliku štita. Hlače su antracit boje s odvojivim termoregulirajućim podhlačama. Hlače u struku imaju patent zatvarač pomoću kojeg se mogu pričvrstiti za jaknu, a za struk hlača su pričvršćeni elastični tregeri. Motorističko odijelo mora imati certifikat kojim proizvođač potvrđuje da je odijelo izrađeno sukladno EU direktivi 89/686/EEC. Štitnici za ramena, laktove, kukove i koljena izrađeni su sukladno normi HRN EN 1621-1:2001.

(2) Kaciga motoristička klasična je preklopna kaciga bijele ili druge iluminirajuće boje, s vizirom i ugrađenim sustavom za radio komunikaciju.

(3) Čizme motorističke izrađene su od vodonepropusnog i paropropusnog materijala, uz mogućnost plastičnih elemenata, sa štitnicima na peti i prstima, a kopčaju se patentnim zatvaračem i čičkom koji ne smiju smanjivati fleksibilnost i udobnost.

(4) Rukavice motorističke izrađene su od neoprena, tekstila ili drugog laganog materijala, a kopčaju se na čičak te imaju kožna pojačanja na dlanu.

(5) Zaštitni pojas za lumbalni dio kralježnice (tzv. »bubrežnjak«) izrađen je od perforirane tkanine, uz mogućnost plastičnih elemenata, s mogućnošću reguliranja opsega, a kopča se na čičak.

Izgled dodatnih dijelova radne odore za članove posade službenih plovila

Članak 10.

(1) Hlače kratke su antracit boje, na kojima su nogavice u duljini koljena. S prednje strane su kosi džepovi. U struku je našivena pojasnica s po jednim naborom sa svake strane prednjeg dijela i s držačima za remen, a na bočnom je dijelu ugrađena elastična traka. Na bočnim stranama nogavica našivena su dva kosa džepa s poklopcima. Na stražnjem dijelu, u visini sjedala našiveno je ojačanje i dva urezana džepa s poklopcima.

(2) Cipele brodarice izrađene su od kože, s protukliznim đonom bijele boje.

(3) Zaštitno kišno odijelo je kišno odijelo uobičajene izvedbe, izrađeno od vodonepropusne tkanine, reflektirajuće boje. Sastoji se od jakne s kapuljačom i hlača s naramenicama. Na leđima je apliciran reflektirajući natpis »CARINA« u svijetlosivoj (srebrnoj) boji. Na prednjici s lijeve strane postavljen je čičak (fina strana) na koji se pričvršćuje posebna carinska oznaka. Jakna se kopča zatvaračem i kopčama i steže trakom u struku i po duljini. S prednje strane u visini bokova nalaze se dva džepa s poklopcima. Na rukavima i ovratniku našivena je reflektirajuća traka bijele boje. Na rukavima su postavljene čičak podloge (fina strana) na koje se pričvršćuje propisani službeni znak Carinske uprave.

(4) Samonapuhavajući prsluk za spašavanje kompletan je sa sigurnosnim pojasom u skladu sa ISO 12401. Potisak 180 N (20% više od norme). U formi prilagođenoj tijelu s ovratnikom. Kopče moraju biti prilagođene za brzu regulaciju i otpuštanje. Pojas ima hidrostatski sistem za napuhavanje HAMMAR MA1 koji se aktivira samo hidrostatskim pritiskom uranjanjem najmanje 15 cm ispod vode i siguran radi izbjegavanja slučajnog napuhavanja.

(5) Mornarske čizme visoke izrađene su povišenog sara do iznad gležnja. Vezuju se na prednjoj strani te imaju patent zatvarač na unutarnjoj strani koji omogućava brzo skidanje.

V. SVEČANA ODORA

Članak 11.

(1) Svečanu odoru zadužuju:

ravnatelj Carinske uprave,

zamjenik ravnatelja Carinske uprave,

pomoćnik ravnatelja Carinske uprave i pomoćnik ravnatelja Carinske uprave (za mobilne jedinice),

pročelnik područnog carinskog ureda,

pomoćnik pročelnika područnog carinskog ureda,

predstojnik carinskog ureda i graničnog carinskog ureda.

(2) Članovi zbora Carinske uprave zadužuju svečanu odoru.

(3) Ostali ovlašteni carinski službenici zadužuju svečanu odoru na temelju Odluke ravnatelja Carinske uprave.

Izgled i dijelovi svečane odore

Članak 12.

Dijelovi svečane odore su:

1. kapa muška svečana

2. šešir ženski

3. sako (muški i ženski)

4. hlače muške

5. suknja

6. cipele svečane (muške i ženske)

7. košulja dugih rukava (muška i ženska)

8. kravata (muška)

9. marama (ženska)

10. čarape (muške i ženske)

11. remen (muški)

12. rukavice

13. igla za kravatu.

Izgled dijelova svečane odore

Članak 13.

(1) Kapa muška svečana je tamno plave boje s metalnim grbom Carinske uprave izrađena od osnovne tkanine koja je s naličja kaširana spužvom. Štitnik kape s gornje strane je od crne boje na kojoj je strojno vezen dezen pletera u srebrnoj boji konca. Donji dio je od prirodne kože koja kao uski paspul obrubljuje šilt – štitnik kape. Podbradnjak kape se sastoji od dvije jednake pletene vrpce u srebrnoj boji. Vrpce su na kraju ukrasno spojene i za kapu pričvršćene s dva okrugla gumba u srebrnoj boji s oznakom RH. Na pasicu kape s unutarnje strane našivena je traka (znojnica) širine 4 cm sirovinskog sastava pamuk/poliester. Unutarnji dio kape podstavljen je viskoznom podstavom u boji osnovne tkanine. Na sredini tjemena kape s unutarnje strane nalijepljen je romboidni plastični umetak kao štitnik od znojenja. Kovinasti grb na kapi pričvršćen je vijkom kroz kovinasti prsten na sredini prednjeg dijela kape. Na rubu oboda kape ušiven je paspul srebrno sive boje. U obodu kape s unutarnje strane dolazi čelična žica koja kapi daje pravilan oblik. Ukrasna traka crne boje širine 4 cm stavlja se na pasicu s vanjske strane kape.

(2) Šešir ženski je tamno plave boje s metalnim grbom Carinske uprave izrađen od osnovne tkanine koja je s naličja kaširana spuž­vom. Obod šešira izrađen je s dva lica iz osnovne tkanine, stražnji dio oboda visoko je uzdignut. Obod šešira je paspuliran i prošiven po cijelom opsegu. Na obod šešira prišivena je pasica u širini 3 cm (+/ – 1 mm) i prošivena s gornje i donje strane. Ukrasna traka – podbradnjak izrađen je od osnovne tkanine i izvezen u dezenu pletera i s hrastovim lišćem koncem srebrne boje. Podbradnjak je iz jednog dijela i nema mogućnost regulacije duljine, za pasicu šešira pričvršćen je s dva gumba u boji znakovlja. Obod šešira i tjeme s vanjske strane je paspuliran. Na pasicu s unutarnje strane našivena je traka (znojnica) širine 4 cm (+/ – 1 mm) sirovinskog sastava pamuk/poliester. Unutarnji dio šešira podstavljen je viskoznom podstavom u boji osnovne tkanine. Na sredini tjemena šešira s unutarnje strane nalijepljen je romboidni plastični umetak kao štitnik od znojenja. Grb na kapi pričvršćen je vijkom kroz kovinasti prsten na sredini prednjeg dijela kape.

(3) Sako muški je tamno plavo boje lagano strukiran i jednoredno se kopča s tri metalna gumba promjera 22 mm u srebrnoj boji. Na prednjici u donjem dijelu su dva urezana džepa s poklopcima i u visini grudi na lijevoj prednjici jedan ukrasni ravno urezani džep. Stražnji dio sakoa je rezan po sredini s rasporkom i koso prošivenom figurom s vanjske strane. Na ramenima su našivene naramenice koje se kopčaju metalnim gumbima promjera 18 mm u srebrnoj boji. Rukavi su iz dva dijela, a na duljini rukava su našivene trake s utkanim pleterom u srebrnoj boji, a broj traka određuje Carinska uprava. Na desnom rukavu u gornjem dijelu, našiven je izvezeni službeni znak Carinske uprave, a na lijevom rukavu je našivena strojno izvezena zastava Republike Hrvatske. Sako je podstavljen podstavom s lijeve i desne strane na podstavi je po jedan urezani džep s dva paspula od osnovne tkanine. Naramenica na sakou je tamnoplave boje, dimenzija 5,8 cm x 5,0 cm, a dužina naramenice je po potrebi korisnika od 15 do 17 cm. Na tamno plavoj tunel naramenici strojno su vezeni pleteri i osmerokutne zvjezdice srebrnim lame koncem. Naramenica je pojačana radi čvrstoće i s donje strane je zatvorena pamučnom tkaninom na koju je našivena traka 5 do 6 cm širine kao tunel kroz koji se provlači naramenica, a na vrhu naramenice kod špica je rupica za kopčanje na naramenicu za puce promjera 18 mm. Udaljenost vezenog pletera od ruba naramenice je 5 mm, razmak između pletera je 5 mm, a osmerokutna zvjezdica iznad pletera je u razmaku od 5 mm. Iznad lijevog džepa našiven je nosač za značku s metalnim prstenima.

(4) Sako ženski je tamno plave boje lagano strukiran i jednoredno se kopča s tri metalna gumba promjera 22 mm u srebrnoj boji. Na prednjici u donjem dijelu su dva urezana džepa s poklopcima i u visini grudi na lijevoj prednjici jedan ukrasni ravno urezani džep. Stražnji dio sakoa je rezan po sredini s rasporkom i koso prošivenom figurom s vanjske strane. Na ramenima su našivene naramenice koje se kopčaju metalnim gumbima promjera 18 mm u srebrnoj boji. Rukavi su iz dva dijela, a na duljini rukava su našivene trake s utkanim pleterom u srebrnoj boji, a broj traka određuje Carinska uprava. Na desnom rukavu u gornjem dijelu, našiven je izvezeni službeni znak Carinske uprave, a na lijevom rukavu je našivena strojno izvezena zastava Republike Hrvatske. Bluza je podstavljena podstavom s lijeve i desne strane na podstavi je po jedan urezani džep s dva paspula od osnovne tkanine. Naramenica na sakou je tamnoplave boje, dimenzija 5,8 cm x 5,0 cm, a dužina naramenice je po potrebi korisnika od 13 do 14 cm. Na tamno plavoj tunel naramenici strojno su vezeni pleteri i osmerokutne zvjezdice srebrnim lame koncem. Naramenica je pojačana radi čvrstoće i s donje strane je zatvorena pamučnom tkaninom na koju je našivena traka 5 do 6 cm širine kao tunel kroz koji se provlači naramenica, a na vrhu naramenice kod špica je rupica za kopčanje na naramenicu sakoa za puce promjera 18 mm. Udaljenost vezenog pletera od ruba naramenice je 5 mm, razmak između pletera je 5 mm, a osmerokutna zvjezdica iznad pletera je u razmaku od 5 mm. Iznad lijevog džepa našiven je nosač za značku s metalnim prstenima.

(5) Hlače muške su tamno plave boje ravnog kroja bez nabora, glačane na crtu. Na prednjem dijelu hlača su dva kosa džepa koji su na krajevima učvršćeni zaporima. Na stražnjem dijelu hlača sa svake strane po dva uzdužna ušitka i urezani džep s jednom paspulom, s gumbom i izrađenom rupicom. Pojasnica je širine 4 cm ravno završena bez produžetka, a unutarnja strana je obrađena gotovom trakom. Na pojasnici se nalazi šest držača za remen. Hlače se kopčaju kopčom i podgumbom, a rasporak se zatvara plastičnim patent zatvaračem. Prednji dio hlača od struka do koljena je podstavljen s podstavom. Porub nogavica je ojačan zaštitnom trakom.

(6) Suknja je tamno plave boje klasična, ravnog kroja, duljine do ispod koljena. Prednjica je iz jednog dijela s dva uzdužna ušitka. Stražnji dio ima dva uzdužna ušitka i šav po sredini, koji na duljini završava s preklopnim rasporkom. Kopčanje je na stražnjem dijelu s jednim gumbom na pojasnici i skrivenim plastičnim patent zatvaračem u stražnjem šavu. Pojasnica je širine 3 cm i usko je prošivena s obje strane. Na pojasnici su četiri (4) držača za remen širine 1 cm.

(7) Cipele svečane muške su klasične svečane, elegantne kožne cipele crne mat boje s visinom potpetice od 1,5 do 2 cm. Cipela je pri vrhu (kod prstiju) lagano izdužene i sužene. Cipela veličine 42 mora imati visinu petnog dijela od 6 cm (+/ – 0,5 cm,) mjereno od najniže točke uložne tabanice, pa do srednje visine petnog dijela cipele (visina petnog dijela ostalih veličina se prilagođava). Cipela mora imati dobar oslonac za petu i list koji onemogućuje klizanje stopala naprijed. Lubni petni dio s kragnom je povišen, a sa strane je spušten, kako bi se spriječilo žuljanje i osiguralo dobro prilijeganje zadnjeg dijela cipele uz nogu. Podstava je od svinjske kože, tamne boje, dorađene s licem, osim u lubnom dijelu gdje je okrenuta na naličje (brušena koža).

(8) Cipele svečane ženske su kožne elegantne salonke u špic crne boje s visinom srednje tanke pete 6 cm. Cipela veličine 41 mora imati visinu petnog dijela od 6,0 cm (+/ – 0,5 cm), mjereno od najniže točke uložne tabanice, pa do srednje visine petnog dijela cipele (visina petnog dijela ostalih veličina se prilagođava).

(9) Košulja dugih rukava (muška) je izrađena od tkanine bijele boje u platno vezu izrađena iz 100 % pamuka, dugih rukava i ravnog kroja s oplećnicom koja je s gornje i donje strane usko prošivena. Ovratnik je klasični dvodijelni, s ukrasnim prošivima na gornjem i donjem ovratniku. Košulja se kopča s osam gumba na prednjici koja je podvinuta i prošivena, a donji uglovi džepa na lijevoj prednjici su ukošeni. Rukavi su u donjem dijelu s letvicom na rasporku koja se na sredini kopča s gumbom. Orukvica ima našivena dva gumba za mogućnost regulacije širine. Duljina košulje je blago zaobljena, usko podvinuta i prošivena.

(10) Košulja dugih rukava (ženska) je izrađena od tkanine bijele boje u platno vezu izrađena iz 100 % pamuka, dugih rukava i strukirana. Prednjice su oblikovane s prsnim i okomitim ušicima. Na prednjici je letvica za kopčanje sa sedam gumbi. Leđa su iz jednog dijela s okomitim ušicima. Ovratnik je klasični dvodijelni, s ukrasnim prošivima na gornjem i donjem ovratniku. Rukavi su iz jednog dijela s paspulom na rasporaku i jednim naborom ispod narukvice koja se kopča s jednim gumbom. Duljina košulje je zaobljena, usko podvinuta i prošivena.

(11) Kravata muška izrađena iz tkanine sirovinskog sastava 100 % svila i ima otisnute kose usporedne linije hrvatskog pletera. Klasičnog je kroja s kopljastim donjim krajem. Odgovarajuće je dužine da osigurava propisno vezanje tzv. windsorskim (duplim) čvorom. S donje strane ima horizontalnu traku za provlačenje donjeg (tanjeg) kraja. Kravata se održava kemijskim čišćenjem, ne pere se i ne glača.

(12) Marama ženska je izrađena iz tkanine sirovinskog sastava 100 % svila. Kvadratnog je oblika, dimenzija 70x70 cm i ima utisnute kose usporedne linije hrvatskog pletera. Marama se održava kemijskim čišćenjem, ne pere se i ne glača.

(13) Čarape muške su klasične sokne, tamno plave boje, antibakterijski obrađene.

(14) Čarape ženske su hulahupke najlon, antracit boje.

(15) Remen (muški) izrađen je od visoko kvalitetne prirodne kože, klasičnog oblika, visine 35 do 40 mm, s dvostrukim dekorativnim prošivom na gornjoj i donjoj strani. Kopča je izrađena od pravokutnog oblika s metalnim poklopcem s reljefno utisnutom oznakom »CHR« okruženom hrvatskim tropletom.

(16) Rukavice su bijele boje, izrađene od 100 % pamuka, bez vanjskih šavova.

(17) Igla za kravatu je srebrne boje, izrađena od metala. Na sredini igle nalazi se službeni znak Carinske uprave.

VI. OZNAKE NA ODORI

Osnovne carinske oznake

Članak 14.

(1) Osnovnom carinskom oznakom u smislu ovog Pravilnika smatra se službeni znak Carinske uprave čiji je izgled propisan člankom 2. stavkom 3. Zakona i sastavni je dio radne odore i dodatnih dijelova radne odore i svečane odore.

(2) Osnovna Carinska oznaka je i natpis »REPUBLIKA HRVATSKA» na podlozi u obliku štita i stavlja se na odoru s gornje strane.

Oznake radnih mjesta na radnoj odori

Članak 15.

Oznake radnih mjesta carinskih službenika na radnoj odori su:

1. ravnatelj Carinske uprave – u obliku pravokutnika, antracit boje i četiri osmerokutne zvjezdice srebrne boje s dva izvezena pletera srebrne boje.

2. zamjenik ravnatelja Carinske uprave – u obliku pravokutnika antracit boje i tri osmerokutne zvjezdice srebrne boje s dva izvezena pletera srebrne boje.

3. pomoćnik ravnatelja Carinske uprave i pomoćnik ravnatelja Carinske uprave (za mobilne jedinice) – u obliku pravokutnika, antracit boje i dvije osmerokutne zvjezdice srebrne boje s dva izvezena pletera srebrne boje.

4. pročelnik područnog carinskog ureda – u obliku pravokutnika, antracit boje i jedne osmerokutne zvjezdice srebrne boje s dva izvezena pletera srebrne boje.

5. pomoćnik pročelnika područnog carinskog ureda – u obliku pravokutnika, antracit boje i jedne osmerokutne zvjezdice srebrne boje s dva izvezena pletera srebrne boje i dva srebrena veza.

6. predstojnik carinskog i graničnog carinskog ureda – u obliku pravokutnika, antracit boje i jedne osmerokutne zvjezdice srebrne boje s dva izvezena pletera srebrne boje i jednim srebrenim vezom.

7. pomoćnik predstojnika carinskog i graničnog carinskog ureda – u obliku pravokutnika, antracit boje i jedne osmerokutne zvjezdice srebrne boje s dva izvezena pletera srebrne boje.

8. voditelj službe u središnjem uredu (za nadzor i mobilne jedinice) i voditelj službe za nadzor u područnom carinskom uredu – u obliku pravokutnika, antracit boje i četiri osmerokutne zvjezdice srebrne boje s jednim debljim izvezenim pleterom srebrne boje i dva srebrena veza.

9. voditelji službe – ostali – u obliku pravokutnika, antracit boje i četiri osmerokutne zvjezdice srebrne boje s jednim debljim izvezenim pleterom srebrne boje i jednim srebrenim vezom.

10. voditelji odjela – svi – u obliku pravokutnika, antracit boje i tri osmerokutne zvjezdice srebrne boje s jednim debljim izvezenim pleterom srebrne boje i dva srebrena veza.

11. carinski koordinator – u obliku pravokutnika, antracit boje i dvije osmerokutne zvjezdice srebrne boje s jednim tanjim izvezenim pleterom srebrne boje i dva srebrena veza.

12. viši savjetnik – specijalist i viši inspektor – specijalist – u obliku pravokutnika, antracit boje i jednom osmerokutnom zvjezdicom srebrne boje s jednim tanjim izvezenim pleterom srebrne boje i dva srebrena veza.

13. viši inspektor – u obliku pravokutnika antracit boje i dvije osmerokutne zvjezdice srebrne boje s jednim tanjim izvezenim pleterom srebrne boje i jednim srebrenim vezom.

14. carinski istražitelj – u obliku pravokutnika, antracit boje s četiri osmerokutne zvjezdice srebrne boje i dva srebrena veza.

15. inspektor – u obliku pravokutnika, antracit boje s dvije osmerokutne zvjezdice srebrne boje i jednim tanjim izvezenim pleterom srebrne boje.

16. carinik (istražitelj, analitičar, mobilne jedinice i unutarnja kontrola) – I. vrste – u obliku pravokutnika, antracit boje s četiri osmerokutne zvjezdice srebrne boje i jednim srebrenim vezom.

17. viši savjetnik, viši carinski laboratorijski savjetnik, viši informatički savjetnik i viši unutarnji revizor – u obliku pravokutnika, antracit boje s četiri osmerokutne zvjezdice srebrne boje.

18. savjetnik, carinski laboratorijski savjetnik, informatički savjetnik i unutarnji revizor – u obliku pravokutnika, antracit boje s tri osmerokutne zvjezdice srebrne boje.

19. suradnik, carinski laboratorijski suradnik i informatički suradnik – u obliku pravokutnika, antracit boje s dvije osmerokutne zvjezdice srebrne boje.

20. voditelj smjene u Središnjem uredu Carinske uprave – u obliku pravokutnika, antracit boje i dvije osmerokutne zvjezdice srebrne boje s jednim debljim izvezenim pleterom srebrne boje.

21. voditelj smjene u područnom carinskom uredu – u obliku pravokutnika, antracit boje i jednom osmerokutnom zvjezdicom srebrne boje s jednim debljim izvezenim pleterom srebrne boje.

22. carinik – vodič službenog psa – II. vrste i carinik – voditelj službene brodice – II. vrste – u obliku pravokutnika, antracit boje s tri osmerokutne zvjezdice srebrne boje i dva srebrena veza.

23. carinik – II. vrste – u obliku pravokutnika, antracit boje s tri osmerokutne zvjezdice srebrne boje i jednim srebrnim vezom.

24. inspektor – II. vrste – u obliku pravokutnika, antracit boje s jednim tanjim izvezenim pleterom srebrne boje i jednom osmerokutnom zvjezdicom srebrne boje.

25. viši referent, viši carinski laboratorijski tehničar i viši informatički tehničar – u obliku pravokutnika, antracit boje s dvije osmerokutne zvjezdice srebrne boje.

26. carinik (istražitelj, analitičar, RTG, mobilne jedinice i unutarnja kontrola) – III. vrste, carinik – voditelj službene brodice – III. vrste, carinik – vodič službenog psa – III. vrste – u obliku pravokutnika, antracit boje s dvije osmerokutne zvjezdice srebrne boje i dva srebrena veza.

27. carinik (granica, RGP – morske, zračne i riječne luke) – III. vrste i carinik – rukovatelj glavnog trezora – III. vrste i carinik – III. vrste – u obliku pravokutnika, antracit boje s dvije osmerokutne zvjezdice srebrne boje i jednim srebrnim vezom.

28. carinski laboratorijski tehničar i referent – u obliku pravokutnika, antracit boje s jednom osmerokutnom zvjezdicom srebrne boje.

29. vježbenik – visoka stručna sprema – u obliku pravokutnika, antracit boje s tri tanja izvezena pletera srebrne boje.

30. vježbenik – viša stručna sprema – u obliku pravokutnika, antracit boje s dva tanja izvezena pletera srebrne boje.

31. vježbenik – srednja stručna sprema – u obliku pravokutnika, antracit boje s jednim tanjim izvezenim pleterom srebrne boje.

(2) Oznake radnih mjesta na radnoj odori i njihov izgled nalaze se u Prilogu 1. ovoga Pravilnika i njegov su sastavni dio.

Oznaka radne odore polaznika programa obrazovanja za zanimanje carinik

Članak 16.

Polaznik programa obrazovanja za zanimanje carinik tijekom obrazovanja zadužuje i nosi dijelove radne odore iz članka 4., stavka 6. ovoga Pravilnika, s pripadajućom oznakom na radnoj odori – u obliku pravokutnika, antracit boje s jednim srebrnim vezom koja se nalazi u Prilogu 1. ovoga Pravilnika i njegov je sastavni dio.

Oznake radnih mjesta na svečanoj odori

Članak 17.

Oznake radnih mjesta carinskih službenika na svečanoj odori su:

1. ravnatelj Carinske uprave – u obliku pravokutnika, tamnoplave boje i četiri osmerokutne zvjezdice srebrne boje s dva izvezena pletera srebrne boje.

2. zamjenik ravnatelja Carinske uprave – u obliku pravokutnika, tamnoplave boje i tri osmerokutne zvjezdice srebrne boje s dva izvezena pletera srebrne boje.

3. pomoćnik ravnatelja Carinske uprave i pomoćnik ravnatelja carinske uprave (za mobilne jedinice) – u obliku pravokutnika, tamnoplave boje i dvije osmerokutne zvjezdice srebrne boje s dva izvezena pletera srebrne boje.

4. pročelnik područnog carinskog ureda – u obliku pravokutnika, tamnoplave boje i jedne osmerokutne zvjezdice srebrne boje s dva izvezena pletera srebrne boje.

5. pomoćnik pročelnika područnog carinskog ureda – u obliku pravokutnika, tamnoplave boje i jedne osmerokutne zvjezdice srebrne boje s dva izvezena pletera srebrne boje i dva srebrena veza.

6. predstojnik carinskog i graničnog carinskog ureda – u obliku pravokutnika, tamnoplave boje i jedne osmerokutne zvjezdice srebrne boje s dva izvezena pletera srebrne boje i jednim srebrenim vezom.

7. član zbora – u obliku pravokutnika, tamnoplave boje s dvije osmerokutne zvjezdice srebrne boje i izvezenom harfom srebrne boje.

(2) Oznake radnih mjesta na svečanoj odori i njihov izgled nalaze se u Prilogu 2. ovoga Pravilnika i njegov su sastavni dio.

Posebne carinske oznake za radne odore

Članak 18.

(1) Pojedine ustrojstvene jedinice mogu imati i koristiti svoje posebne ambleme radi isticanja posebnosti svojih djelovanja, pripadnosti i posebnih vještina.

(2) Amblemi se mogu isticati na dijelovima odore, temeljem Odluke ravnatelja Carinske uprave.

Članak 19.

Povodom obilježavanja Dana carinske službe kao i na dane državnih praznika, blagdana i komemoracija te u drugim svečanim prigodama i aktivnostima u inozemstvu ovlašteni carinski službenici mogu imati metalnu pločicu s imenom i prezimenom koja se mora nositi na prsištu desne strane službene košulje dugih i kratkih rukava, majice dugih i kratkih rukava s ovratnikom, kombinezona, jakne i veste.

Posebne carinske oznake za svečanu odoru

Članak 20.

Ministar financija na lijevoj strani sakoa svečane odore nosi oznaku na podlozi tamno plave boje u obliku kvadrata dimenzija 80 mm x 80 mm s natpisom »REPUBLIKA HRVATSKA MINISTARSTVO FINANCIJA, MINISTAR FINANCIJA«, u sredini je izvezen grb Republike Hrvatske, a ispod hrvatskog grba izvezen je hrvatski pleter sivo srebrne boje širine 20 mm, a na desnoj strani sakoa je zastava Republike Hrvatske s natpisom »HRVATSKA« dimenzija 65x45 mm sa zlatnim rubom.

Članak 21.

Posebne carinske oznake koje označavaju razinu ustrojstvene jedinice na svečanoj odori ovlaštenih službenika iz članka 11. stavka 1. ovoga Pravilnika su:

– za Središnji ured – tri našivene trake s utkanim hrvatskim pleterom u sivo srebrnoj boji,

– za područni carinski ured – dvije našivene trake s utkanim pleterom u sivo srebrnoj boji,

– za granični carinski ured i carinski ured jedna našivena traka s utkanim pleterom u sivoj srebrnoj boji.

Članak 22.

(1) Pripadajući dio svečane odore je i službena značka čiji je izgled propisan Zakonom.

(2) Službena značka na svečanoj odori nosi se na lijevoj strani muškog i ženskog sakoa i to centrirano iznad lijevog džepa.

VII. ZADUŽENJE, RAZDUŽENJE I ZAMJENA RADNE ODORE

Članak 23.

(1) Ovlašteni carinski službenici koji su raspoređeni na radna mjesta na kojima postoji obveza nošenja radne odore i polaznici programa obrazovanja za zanimanje carinik zadužuju radnu i dodatne dijelove radne odore prema Popisu dijelova odore s količinama za zaduženje i rokovima uporabe iz Priloga 3. ovog Pravilnika.

(2) Ovlašteni carinski službenici i polaznici programa obrazovanja za zanimanje carinik iz stavka 1. ovoga članka zadužuju i razdužuju radnu odoru u nadležnoj ustrojstvenoj jedinici za financije u Središnjem uredu i područnom carinskom uredu.

(3) Za ovlaštene carinske službenike i polaznike programa obrazovanja za zanimanje carinik iz stavka 1. ovoga članka prilikom prvog zaduživanja radne odore otvara se osobni karton zaduženja u informacijskom sustavu materijalno-financijskog poslovanja, a svako zaduživanje, razduživanje i zamjene radne odore ili dijela radne odore mora se zabilježiti.

(4) Dijelove radne odore koje više nisu funkcionalno upotrebljivi ovlašteni carinski službenik i polaznik programa obrazovanja za zanimanje carinik u obvezi je razdužiti.

(5) Osoba kojoj je prestao status ovlaštenog carinskog službenika i polaznika programa obrazovanja za zanimanje carinik dužna je razdužiti sve dijelove zadužene radne odore.

(6) Prilikom premještaja iz jedne ustrojstvene jedinice u drugu ovlašteni carinski službenik iz stavka 1. ovoga članka koji koristi različite dijelove radne odore dužan je razdužiti dijelove radne odore s oznakama koji nisu propisani za radno mjesto u drugoj ustrojstvenoj jedinici.

(7) Razduživanje iz stavka 4., 5. i 6. ovoga članka ovlašteni carinski službenik i polaznik programa obrazovanja za zanimanje carinik u obvezi je izvršiti najkasnije u roku od osam dana od dana nastanka okolnosti koje su razlog za razduživanje.

(8) U slučaju gubitka radne odore, odnosno dijela radne odore ovlašteni carinski službenik iz stavka 1. ovoga članka i polaznik programa obrazovanja za zanimanje carinik dužan je bez odgode obavijestiti neposrednog rukovoditelja i službu nadležnu za vođenje evidencije o odorama iz stavka 2. ovoga članka.

(9) Dijelovi radne i dodatne radne odore koji su oštećeni ili uništeni u obavljanju službe ili povodom obavljanja službe, zamijenit će se u nadležnim ustrojstvenim jedinicama za financije u Središnjem uredu i područnom carinskom uredu na temelju pisanog zahtjeva ovlaštenog carinskog službenika uz pisanu suglasnost nadređenog rukovoditelja.

(10) Rok uporabe za zamijenjene dijelove počinje teći danom zaduženja zamijenjenog dijela odore.

VIII. ZADUŽENJE, RAZDUŽENJE I ZAMJENA SVEČANE ODORE

Članak 24.

Na zaduženje, razduženje i zamjenu svečane odore primjenjuje se članak 23. ovoga Pravilnika.

Članak 25.

Ovlašteni carinski službenik – vodič službenog psa radnu odoru iz članka 6. stavka 1. točke 4., 5., 7., 8., 9., 10., 11., 18., 19., 22. i 28. zadužuje u dvostrukim količinama, a za službenog psa zadužuje opasnicu.

IX. VRIJEME I NAČIN NOŠENJA ODORE

Članak 26.

Razdoblje nošenja zimske i ljetne radne odore, ovisno o godišnjem dobu i vremenskim uvjetima, propisat će Odlukom ravnatelj Carinske uprave ili osoba koju on za to ovlasti.

Članak 27.

Ovlašteni carinski službenici mogu nositi odoru povodom obilježavanja Dana carinske službe, na dane državnih praznika, blagdana i komemoracija i u drugim svečanim prigodama.

Članak 28.

Ovlašteni carinski službenik ne smije izvan službe nositi carinsku odoru ili dijelove carinske odore s carinskim oznakama:

– kao sudionik mirnog okupljanja i javnog prosvjeda,

– za vrijeme udaljenja od dužnosti,

– za vrijeme korištenja bolovanja ili druge opravdane odsutnosti.

Članak 29.

Na radnoj i dodatnoj radnoj odori službena značka može se nositi na futroli predviđenoj za nošenje službene značke koja se stavlja na pojas ili na lančić.

Članak 30.

Detaljan opis, vrsta materijala, uvjeti i način isporuke radne, dodatnih dijelova radne i svečane odore propisane odredbama ovog Pravilnika uredit će se propisnicima.

X. PRAVO NA CIVILNU ODJEĆU

Članak 31.

(1) Pravo na civilnu odjeću imaju ovlašteni carinski službenici koji obavljaju carinske poslove primjenom carinskih ovlasti isključivo u civilnoj odjeći.

(2) Popis radnih mjesta iz stavka 1. ovoga članka propisat će Odlukom ravnatelj Carinske uprave.

(3) Carinski službenik iz stavka 2. ovoga članka ima pravo na civilnu odjeću i ako je opravdano odsutan s radnog mjesta manje od 6 mjeseci tijekom kalendarske godine.

Članak 32.

Carinskim službenicima iz članka 31. stavka 1. ovoga Pravilnika Ministarstvo financija, Carinska uprava jednom godišnje osigurava pravo na civilnu odjeću.

Članak 33.

Civilnu odjeću čine dva kompleta odjeće i dva para obuće odabrani po vlastitom izboru između ponuđenih mogućnosti:

1. odijelo – sako i hlače

2. kostim – sako i suknja

3. kombinacija – sako i hlače

4. kombinacija – sako i suknja

5. muška i ženka košulja

6. sportsko odijelo – traper hlače i traper jakna

7. sportsko odijelo – pamučne hlače i vjetrovka

8. muške tričetvrt hlače

9. majica kratkih rukava muška i ženska

10. cipele

11. tenisice.

Članak 34.

Dijelovi civilne odjeće koji su oštećeni ili uništeni u obavljanju službe ili povodom obavljanje službe zamijenit će se, na temelju pisanog zahtjeva carinskog službenika, uz odobrenje nadređenog rukovoditelja.

Članak 35.

Za provedbu ostvarivanja prava na odoru i civilnu odjeću ovlaštenih carinskih službenika nadležna je ustrojstvena jedinica za financije u Središnjem uredu.

XI. PRIJELAZNE I ZAVRŠNE ODREDBE

Članak 36.

Ravnatelj Carinske uprave donijet će Odluke iz članka 4. stavka 2. i članka 31. stavka 2. ovoga Pravilnika najkasnije u roku od 60 dana od dana stupanja na snagu ovoga Pravilnika.

Članak 37.

Pri uvođenju novih odora ili promjene dijelova odora, stari dijelovi odora i carinske oznake mogu se i dalje koristiti dok postoje na zalihama ili se ne zanove, a najduže u roku od godine dana od dana stupanja na snagu ovoga Pravilnika.

Članak 38.

Danom stupanja na snagu ovoga Pravilnika prestaje važiti Pravilnik o odorama ovlaštenih carinskih službenika (»Narodne novine«, br. 82/14 i 34 /15).

Članak 39.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/29
 Urbroj: 513-02-1810/5-24-10
 Zagreb, 16. rujna 2024.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.

PRILOG 1.

OZNAKE RADNIH MJESTA NA RADNOJ ODORI I NJIHOV IZGLED

|  |  |
| --- | --- |
| Ravnatelj Carinske uprave | ![](/files/_web/sluzbeni-dio/2024/133094/images/5860.jpg) |
| Zamjenik ravnatelja Carinske uprave | ![](/files/_web/sluzbeni-dio/2024/133094/images/5855.jpg) |
| Pomoćnik ravnatelja Carinske uprave  Pomoćnik ravnatelja Carinske uprave (za mobilne jedinice) | ![](/files/_web/sluzbeni-dio/2024/133094/images/5850.jpg) |
| Pročelnik područnog carinskog ureda | ![](/files/_web/sluzbeni-dio/2024/133094/images/5843.jpg) |
| Pomoćnik pročelnika područnog carinskog ureda | ![](/files/_web/sluzbeni-dio/2024/133094/images/5838.jpg) |
| Predstojnik carinskog i graničnog carinskog ureda | ![](/files/_web/sluzbeni-dio/2024/133094/images/5832.jpg) |
| Pomoćnik predstojnika carinskog i graničnog carinskog ureda | ![](/files/_web/sluzbeni-dio/2024/133094/images/5825.jpg) |
| Voditelj službe u Središnjem uredu (za nadzor i mobilne jedinice)  Voditelj službe za nadzor u područnom carinskom uredu | ![](/files/_web/sluzbeni-dio/2024/133094/images/5819.jpg) |
| Voditelji službe – ostali | ![](/files/_web/sluzbeni-dio/2024/133094/images/5808.jpg) |
| Voditelji odjela – svi | ![](/files/_web/sluzbeni-dio/2024/133094/images/5803.jpg) |
| Carinski koordinator | ![](/files/_web/sluzbeni-dio/2024/133094/images/5798.jpg) |
| Viši savjetnik – specijalist  Viši inspektor – specijalist | ![](/files/_web/sluzbeni-dio/2024/133094/images/5793.jpg) |
| Viši inspektor | ![](/files/_web/sluzbeni-dio/2024/133094/images/5788.jpg) |
| Carinski istražitelj | ![](/files/_web/sluzbeni-dio/2024/133094/images/5781.jpg) |
| Inspektor | ![](/files/_web/sluzbeni-dio/2024/133094/images/5774.jpg) |
| Carinik (istražitelj, analitičar, mobilne jedinice i unutarnja kontrola) – I. vrste | ![](/files/_web/sluzbeni-dio/2024/133094/images/5768.jpg) |
| Viši savjetnik  Viši carinski laboratorijski savjetnik  Viši informatički savjetnik  Viši unutarnji revizor | ![](/files/_web/sluzbeni-dio/2024/133094/images/5763.jpg) |
| Savjetnik  Carinski laboratorijski savjetnik  Informatički savjetnik  Unutarnji revizor | ![](/files/_web/sluzbeni-dio/2024/133094/images/5758.jpg) |
| Suradnik  Informatički suradnik  Carinski laboratorijski suradnik | ![](/files/_web/sluzbeni-dio/2024/133094/images/5752.jpg) |
| Voditelj smjene u Središnjem uredu Carinske uprave | ![](/files/_web/sluzbeni-dio/2024/133094/images/5741.jpg) |
| Voditelj smjene u područnom carinskom uredu | ![](/files/_web/sluzbeni-dio/2024/133094/images/5736.jpg) |
| Carinik – vodič službenog psa – II. vrste  Carinik – voditelj službene brodice – II. vrste | ![](/files/_web/sluzbeni-dio/2024/133094/images/5730.jpg) |
| Carinik – II. vrste | ![](/files/_web/sluzbeni-dio/2024/133094/images/5725.jpg) |
| Inspektor – II. vrste | ![](/files/_web/sluzbeni-dio/2024/133094/images/5720.jpg) |
| Viši referent  Viši carinski laboratorijski tehničar  Viši informatički tehničar | ![](/files/_web/sluzbeni-dio/2024/133094/images/5715.jpg) |
| Carinik (istražitelj, analitičar, RTG, mobilne jedinice i unutarnja kontrola) – III. vrste  Carinik – vodič službenog psa – III. vrste  Carinik – voditelj službene brodice – III. vrste | ![](/files/_web/sluzbeni-dio/2024/133094/images/5707.jpg) |
| Carinik (granica, RGP – morske, zračne i riječne luke) – III. vrste  Carinik – rukovatelj glavnog trezora – III. vrste  Carinik – III. vrste | ![](/files/_web/sluzbeni-dio/2024/133094/images/5700.jpg) |
| Referent  Carinski laboratorijski tehničar | ![](/files/_web/sluzbeni-dio/2024/133094/images/5695.jpg) |
| Vježbenik VSS | ![](/files/_web/sluzbeni-dio/2024/133094/images/5690.jpg) |
| Vježbenik VŠS | ![](/files/_web/sluzbeni-dio/2024/133094/images/5683.jpg) |
| Vježbenik SSS | ![](/files/_web/sluzbeni-dio/2024/133094/images/5677.jpg) |
| Polaznik programa obrazovanja za zanimanje carinik | ![](/files/_web/sluzbeni-dio/2024/133094/images/5672.jpg) |

PRILOG 2.

OZNAKE RADNIH MJESTA NA SVEČANOJ ODORI I NJIHOV IZGLED

|  |  |
| --- | --- |
| Ravnatelj Carinske uprave | ![](/files/_web/sluzbeni-dio/2024/133094/images/5653.jpg) |
| Zamjenik ravnatelja Carinske uprave | ![](/files/_web/sluzbeni-dio/2024/133094/images/5647.jpg) |
| Pomoćnik ravnatelja Carinske uprave  Pomoćnik ravnatelja Carinske uprave (za mobilne jedinice) | ![](/files/_web/sluzbeni-dio/2024/133094/images/5641.jpg) |
| Pročelnik područnog carinskog ureda | ![](/files/_web/sluzbeni-dio/2024/133094/images/5635.jpg) |
| Pomoćnik pročelnika područnog carinskog ureda | ![](/files/_web/sluzbeni-dio/2024/133094/images/5630.jpg) |
| Predstojnik carinskog i graničnog carinskog ureda | ![](/files/_web/sluzbeni-dio/2024/133094/images/5625.jpg) |
| Član zbora | ![](/files/_web/sluzbeni-dio/2024/133094/images/5615.jpg) |

PRILOG 3.

POPIS DIJELOVA RADNE ODORE S KOLIČINAMA ZA ZADUŽENJE I ROKOVIMA UPORABE

|  |  |  |  |
| --- | --- | --- | --- |
| RB | Naziv | Količina po carinskom službeniku | Rok uporabe |
| 1. | Kapa sa šiltom (ljetna i zimska) | 2 | 2 godine |
| 2. | Kapa vunena | 1 | 3 godine |
| 3. | Potkapa | 1 | 2 godine |
| 4. | Hlače ljetne (muške i ženske) | 2 | 1 godina |
| 5. | Hlače zimske (muške i ženske) | 2 | 2 godine |
| 6. | Suknja (ljetna i zimska) | 2 | 2 godine |
| 7. | Košulja dugih rukava (muška i ženska) | 3 | 2 godine |
| 8. | Košulja kratkih rukava (muška i ženska) | 3 | 2 godina |
| 9. | Majica dugih rukava s ovratnikom (muška i ženska) | 3 | 1 godina |
| 10. | Majica kratkih rukava s ovratnikom (muška i ženska) | 3 | 1 godina |
| 11. | Majica kratkih rukava | 3 | 1 godina |
| 12. | Vesta | 1 | 2 godine |
| 13. | Jakna zimska s kapuljačom vodonepropusna | 1 | 4 godine |
| 14. | Jakna vjetronepropusna | 1 | 4 godine |
| 15. | Čarape ljetne | 5 | 1 godina |
| 16. | Čarape zimske | 3 | 1 godina |
| 17. | Donje rublje zimsko (muško i žensko) – duge gaće | 2 | 2 godine |
| 18. | Cipele visoke (ljetne i zimske) | 1 | 3 godine |
| 19. | Cipele niske (muške i ženske) | 1 | 1 godina |
| 20. | Rukavice | 1 | 5 godina |
| 21. | Kišna kabanica | 1 | Jedno zaduženje |
| 22. | Kombinezon | 1 | 3 godine |
| 23. | Remen za hlače | 1 | 3 godine |
| 24. | Komplet za nošenje oružja i opreme | 1 | 5 godina |
| 25. | Komplet za prikriveno nošenje oružja | 1 | 8 godina |
| 26. | Reflektirajući prsluk | 1 | Jedno zaduženje |
| 27. | Futrola s lančićem za nošenje službene značke | 1 | Jedno zaduženje |
| 28. | Čizme gumene | 1 | 3 godine |
| 29. | Posebne carinske i funkcionalne oznake | 1 komplet | Jedno zaduženje |
| DIJELOVI POSEBNE RADNE ODORE KOJU DODATNO ZADUŽUJU SLUŽBENICI  NA POSLOVIMA SUZBIJANJA KRIJUMČARENJA I ISTRAGA U MOBILNIM JEDINICAMA | | | |
| 1. | Balistička zaštitna kaciga | 1 | Jedno zaduženje |
| 2. | Taktičke zaštitne naočale | 1 | 2 godine |
| 3. | Potkapa za zaštitu lica | 1 | Jedno zaduženje |
| 4. | Taktičke hlače (muške i ženske) | 2 | 2 godine |
| 5. | Taktičke nadhlače (muške i ženske) | 1 | 2 godine |
| 6. | Taktička jakna | 2 | 2 godine |
| 7. | Taktički prsluk | 1 | 3 godine |
| 8. | Balistički zaštitni podprsluk | 1 | Jedno zaduženje |
| 9. | Balistički zaštitni prsluk | 1 | Jedno zaduženje |
| 10. | Torbica s kompletom džepova | 1 | Jedno zaduženje |
| 11. | Taktički ruksak | 1 | Jedno zaduženje |
| 12. | Taktičke rukavice | 2 | 2 godine |
| 13. | Taktičke čizme | 1 | 4 godine |
| DIJELOVI POSEBNE RADNE ODORE KOJU DODATNO ZADUŽUJU CARINSKI SLUŽBENICI  KOJI POSLOVE OBAVLJAJU NA MOTOCIKLU | | | |
| 1. | Odijelo motorističko (dvodijelno) | 1 | 3 godine |
| 2. | Kaciga motoristička | 1 | Jedno zaduženje |
| 3. | Čizme motorističke | 1 | 3 godine |
| 4. | Rukavice motorističke | 2 | 3 godine |
| 5. | Zaštitni pojas za lumbalni dio kralježnice | 1 | Jedno zaduženje |
| DIJELOVI POSEBNE RADNE ODORE KOJU DODATNO ZADUŽUJU CARINSKI SLUŽBENICI  KOJI POSLOVE OBAVLJAJU KAO ČLANOVI POSADE SLUŽBENIH PLOVILA | | | |
| 1. | Hlače kratke | 2 | 1 godina |
| 2. | Cipele brodarice | 1 | 1 godina |
| 3. | Zaštitno kišno odijelo | 1 | Jedno zaduženje |
| 4. | Samonapuhavajući prsluk za spašavanje | 1 | Jedno zaduženje |
| 5. | Mornarske čizme visoke | 1 | 3 godine |
| DIO POSEBNE RADNE ODORE KOJU DODATNO ZADUŽUJU CARINSKI SLUŽBENICI VODIČI SLUŽBENIH PASA | | | |
| 1. | Opasnica za službenog psa | 2 | Jedno zaduženje |

PRILOG 4.

POPIS DIJELOVA SVEČANE ODORE S KOLIČINAMA ZA ZADUŽENJE I ROKOVIMA UPORABE

|  |  |  |  |
| --- | --- | --- | --- |
| RB | Naziv | Količina po carinskom službeniku | Rok uporabe |
| 1. | Kapa muška svečana | 1 | Jedno zaduženje |
| 2. | Šešir ženski | 1 | Jedno zaduženje |
| 3. | Sako (muški i ženski) | 1 | Jedno zaduženje |
| 4. | Hlače muške | 1 | Jedno zaduženje |
| 5. | Suknja | 1 | Jedno zaduženje |
| 6. | Cipele svečane (muške i ženske) | 1 | Jedno zaduženje |
| 7. | Košulja dugih rukava (muška i ženska) | 1 | Jedno zaduženje |
| 8. | Kravata (muška) | 1 | Jedno zaduženje |
| 9. | Marama (ženska) | 1 | Jedno zaduženje |
| 10. | Čarape (muške i ženske) | 1 | 1 godina |
| 11. | Remen (muški) | 1 | Jedno zaduženje |
| 12. | Rukavice | 1 | Jedno zaduženje |
| 13. | Igla za kravatu | 1 | Jedno zaduženje |